b'\n_START_ARTICLE_\nSlavija\n_START_SECTION_\n1. dejanje\n_START_PARAGRAPH_\nSlavija to\xc5\xbei na boji\xc5\xa1\xc4\x8du: mirno so \xc5\xbeiveli v pravem raju, pa jih je napadel prevzetni sosed... Tedaj se iz mno\xc5\xbeice mrtvih dvignejo njeni trije sinovi; prise\xc5\xbeejo, da bodo navdu\xc5\xa1ili mladi zarod za boj - napo\xc4\x8dil bo dan ma\xc5\xa1\xc4\x8devanja in pla\xc4\x8dila za dana\xc5\xa1nje gorje! - Na boji\xc5\xa1\xc4\x8de pride zmagoviti Tevton, ki se mu Hlimbe\xc5\xbe in Zvite\xc5\xbe na vso mo\xc4\x8d prilizujeta, poln nadutosti se hvali, do ima samo on pravico do liberalnosti,\xc2\xa0\xc2\xbbpildunge\xc2\xab\xc2\xa0(= omike) in kulture, Slavija naj ga ob\xc4\x8duduje in se zadovolji z drobtinicami z njegove mize. Pripeljejo ujetnike, ki prosijo za milost; Tevton Jim da na izbiro: smrt ali boj zoper lastno mater Slavijo, ki mu jo morajo pripeljati v verigah! Tudi Tevtonova \xc5\xbeena Germania ne bo sre\xc4\x8dna, dokler ne bo Slavije poni\xc5\xbeala v svojo su\xc5\xbenjo. Odidejo slavit zmago in skoraj\xc5\xa1nji konec osovra\xc5\xbeene Slavije. Sinovi bodrijo obupano mater: oboro\xc5\xbeili in opogumili bodo ljudstvo, do se bodo vrnili dnevi zlate svobode!\n_START_SECTION_\n2. dejanje\n_START_PARAGRAPH_\nSlavija s sinovi roti nebe\xc5\xa1ke mo\xc4\x8di za pomo\xc4\x8d. Pro\xc5\xa1njo je usli\xc5\xa1ana, z neba priplavajo tri device, ki Slaviji podarijo venec Ved in Umetnosti, prstan Bratovske ljubezni in zvezdo Prostosti; \xc4\x8de bo vse troje gojila in \xc4\x8duvala, bo njeno ljudstvo mogo\xc4\x8dno in bo poneslo med svet pravo omiko in svobodo. Slavija s sinovi sre\xc4\x8dna sprejme poslanstvo, ki bo svetu prineslo novo dobo, ter na \xc4\x8delu ljudstva krene v boj, nad njimi pa za\xc5\xa1\xc4\x8ditni\xc5\xa1ko plahutajo nebe\xc5\xa1ke device z obljubami zmage in ve\xc4\x8dne sre\xc4\x8de. - Boj je sre\xc4\x8dno kon\xc4\x8dan, pred Slavijin prestol pripeljejo ujete sovra\xc5\xbenike, ki trepetajo od strahu. Tedaj Slavija poka\xc5\xbee, kako se ona ma\xc5\xa1\xc4\x8duje: odpusti jim, \xc4\x8de bodo le zavrgli oro\xc5\xbeje, tj. vojno, sovra\xc5\xa1tvo in izkori\xc5\xa1\xc4\x8danje, in se odlo\xc4\x8dili za pravo omiko, tj. za resnico in pravico. Oba rodova naj \xc5\xbeivita v miru in naj med seboj tekmujeta le na poti do prosvete, ki je ob\xc4\x8di blagor. Tevton hvale\xc5\xbeno prise\xc5\xbee, da se bo ravnal po modrosti in volji blage vladarice. \xe2\x80\x93 A \xc4\x8de se vse lahko odpusti, se izdajstvo ne more. Tisti, ki so prodali lastno mater, so izvr\xc5\xbeki, obsojeni na pokoro v najbolj oddaljenih, pustih krajih. \xc4\x8ce se bomo zmeraj bojevali za pravico, za vse, kar je lepo in blago in pravo, bomo imeli raj na zemlji!'